  Виталий Пронин К. Герд нимо Йӧскалык музейын «Молюсь за тех и за других» адӟытон усьтӥськиз. Со сӥземын Ижевскын но Воткинскын большевикъёслы пумит ӝутэм восстание дырысен 100 ар тырмонлы.  Трос аръёс ортчемын ни ке но, та восстание шоры али но пӧртэм сямен учко. Историкъёс но шаерчиос верамъя, со вал рабочийёслэн большевикъёслы пумит самой секытэз но кема кыстӥськемез ӝутсконзы. Адӟытонэ поттэмын А. Колчаклэн армиеныз кошкем Иж заводын ужамъёслэн туспуктэмъёссы но улон сюресъёссы. Со сяна, учкыны луоз, кыӵе вал И. Пастухов революционерлэн юртэзлэн пушкыз, кызьы улӥз Афанасьев купец но кыӵе ватос шедьтӥзы коркаысьтыз. Учкисьёс понна выльдэмын но поттэмын 3 диорамаос: «1918-тӥ арын Иж понна ожмаськон», «Кулон баржа» но «Камез выжон». Елена Рябина  